钦定古今图书集成/明伦汇编/宫闱典/第039卷 > 高宗吴皇后
## 钦定古今图书集成/明伦汇编/宫闱典/第039卷 > 高宗吴皇后

按《宋史后妃传》：宪圣慈烈吴皇后，开封人。父近，以后
贵，累官武翼郎，赠太师，追封吴王，谥宣靖。近尝梦至
一亭，扁曰“侍康”，旁植芍药，独放一花，殊妍丽可爱，花
下白羊一，近寤而异之。后以乙未岁生，方产时，红光
彻户外。年十四，高宗为康王，被选入宫，人谓“侍康”之
征。王即帝位，后常以戎服侍左右。后颇知书，从幸四
明，卫士谋为变，入问帝所在，后绐之以免。未几，帝航
海，有鱼跃入御舟，后曰：“此周人白鱼之祥也。”帝大悦，
封和义郡夫人。还越，进封才人。后益博习书史，又善
翰墨，由是宠遇日至，与张氏并为婉仪，寻进贵妃。显
仁太后回銮，亦爱后。宪节皇后崩闻至，秦桧等累表
请立中宫，太后亦为言。绍兴十三年，“诏立贵妃为皇
后，帝御文德殿授册，后即穆清殿廷受之，追王三代
亲属由后官者三十五人。显仁太后性严肃，后身承
起居，顺适其意。尝绘古《列女图》，置坐右为鉴。又取《诗
序》之义，扁其堂曰‘贤志’。”初，伯琮以宗子召入宫，命张
氏育之。后时为才人，亦请得育一子。于是得伯玖，更
名璩。中外议颇籍籍。张氏卒，并育于后，后视之无间。
伯琮性恭俭，喜读书，帝与后皆爱之，封普安郡王。后
尝语帝曰：“普安，其天日之表也。”帝与决，立为皇子，封
建王。出璩居绍兴。高宗内禅，手诏后称太上皇后，迁
居德寿宫。孝宗即位，上尊号曰寿圣太上皇后。月朔
朝上皇毕，入见后如宫中仪。乾道七年，加号寿圣明
慈。淳熙二年，以上皇行庆寿礼，复加寿圣齐明广慈
之号。十年以后，年七十，亲属推恩有差。十二年，加尊
号曰备德。上皇崩，遗诏改称皇太后。帝欲迎还大内，
太后以上皇几筵在德寿宫，不忍舍去，因名所御殿
曰慈福居焉。光宗即位，更号寿圣皇太后，以寿皇故，
不称太皇太后也。帝尝言及用人，后曰：“宜崇尚旧臣。”
绍熙四年，后寿八十，帝乃觐后奉册礼，加尊号曰隆
慈备福。五年正月，帝率群臣行庆寿礼，嘉王侍侧，后
勉以读书、辨邪正、立纲常为先。夏孝宗崩，始正太皇
太后之号。时光宗疾未平，不能执丧，宰臣请垂帘主
丧事，后不可。已而宰执请如唐肃宗故事，群臣发丧
太极殿成服禁中，许之，后代行祭奠礼。寻用枢密赵
汝愚请，于梓宫前垂帘，宣光宗手诏，立皇子嘉王为
皇帝。翌日，册夫人韩氏为皇后，撤帘。庆元元年，加号
光祐，迁居重华宫。汝愚后以谪死，中书舍人汪义端
目汝愚为李林甫，欲并逐其党，太后闻而非之。三年
十月，后寝疾，诏祷天地、宗庙、社稷，大赦天下，逾月而
崩，年八十三。《遗诰》：“太上皇帝疾未痊愈，宜于宫中承
重。皇帝服齐衰五月，以日易月。”诏服期年丧，谥曰宪
圣慈烈，攒祔于永思陵。

按《四朝闻见录》：宪圣初不以色幸，自渡南以来以至
为天下母，率多遇鱼贯以进，即以疾辞。思陵念其勤
劳之久，每欲正六宫之位，而属以来太后远在沙漠，
不敢举行。上尝语宪圣曰：“极知汝相同劳苦，反与后
者齿，朕甚有愧。俟媸媸。”〈谓太后〉“归，尔其选已。”宪圣再拜
对曰：“大姐姐远处北方，臣妾短于定省，每遇天日清
美，侍上宴集，方一思之，肚里泪下。臣妾诚梦不到此。”
上为泣下数行，愈以后为贤。暨太后既旋銮驭，以向
尝与宪圣均为徽宗左右，徽宗以宪圣赐高宗，太后
恐宪圣记其微时事，故无援立意。上得太后拜而有
请曰：“德妃吴氏，服劳之久，外”庭之议，请其宜主中馈，
更合取自家姐姐教旨。太后阳语上云：“这事由在尔。”
而阴实不欲。上遂批付外廷曰：“朕奉太后之命，云德
妃吴氏可立为后。”后遂开拥祐三朝之功云。